מכון שמיר למחקר

מכון שמיר למחקר הוא מרכז מו"פ יישומי אזורי הפועל בגולן. היסטוריה המכון הוקם בשנת 1983 בקצרין בתמיכת משרד המדע והטכנולוגיה ומועצות הגולן ובחסות אקדמית של אוניברסיטת חיפה. בתחילה נקרא "המכון לחקר הגולן", אך ב־2014 שונה שמו ל"מכון שמיר למחקר" על שם יצחק שמיר. בראש המכון עומדים דינה גלעד, מנכ"לית המכון וד"ר ירון דקל, המנהל המדעי. מטרתו העיקרית של המכון היא להוות עוגן אקדמי מחקרי ומנוע צמיחה למחקרים המבוססים על היתרון היחסי של האזור, תוך שמירה על ערכי פיתוח בר קיימא. במכון פועלים כ־80 אנשי צוות, מהם 25 חוקרים בדרגת Ph.D, עוזרי מחקר ומנהלה בתחומים מגוונים של חקלאות, חינוך וחברה, ארכאולוגיה, אקולוגיה וסביבה. המכון מארגן כנסים אקדמיים וימי עיון לאומיים ובין לאומיים, מייעץ למוסדות חינוך והשכלה באזור ונמצא בקשרים עם התעשייה המקומית והארצית. המכון מפעיל מעבדות מולקולריות, חדרי גידול תרביות, מכשור מיקרוסקופי, גנטי ומיקרוביאלי וכן חממה מתקדמת למחקר בתחום האגרי-טק ופלטפורמה מעבדתית למיקור חוץ בנושא יזמות חקלאית וסביבתית. המכון נמצא בשלב בניית מבנה מעבדות חדשני הכולל 12 מעבדות מתקדמות בשטח של 1,200 מ״ר, המתווספים למבנה המכון שגודלו 1,300 מ"ר. המכון מנהל ומפעיל את תחנת החקר לתלמידים בתחומי החקלאות והסביבה, את ארכיון הגולן, המתעד את החומר ההיסטורי והמנהלתי של הגולן מאז הקמתו ואת היחידה לחקלאות וחדשנות, הפועלת למתן שירות איכותי ומקצועי לחקלאים, תוך הפיכת הגולן למעצמת אגרי-טק ארצית ובינלאומית. קישורים חיצוניים אתר האינטרנט הרשמי של מכון שמיר למחקר אתר האינטרנט הרשמי של מכון שמיר למחקר (באנגלית) מכון שמיר למחקר, ברשת החברתית פייסבוק מכון שמיר למחקר, ברשת החברתית LinkedIn מכון שמיר למחקר, באתר "גיידסטאר ישראל" מכון שמיר למחקר, באתר משרד החדשנות, המדע והטכנולוגיה